Sammen med vinen står både soveposer, makreldåser, lommelygter og kiks. Selvom det ekstra rum i gulvet umiddelbart ligner en vinkælder, så har den nu for familien Eberhardt i Tranum også fået et helt andet formål. Krigen i Ukraine har nemlig fået dem til også at indrette vinkælderen, så den kan bruges som et beskyttelsesrum, hvis det skulle blive nødvendigt. -	Det giver en form for tryghed. Vi har en garage, som vi godt kan gå i, hvis der skulle ske et eller andet, men jeg vil sige, at hvis vi skal være på den sikre side, så gør kælderen noget godt for os, siger Janne Eberhardt, der til dagligt arbejder som sælger i Brovst. Det er langt fra fordi, at familien til dagligt går rundt og frygter en krig i Danmark, men de frygtelige billeder og fortællinger fra Ukraine gør indtryk. -	Hvis man ser de parkeringskældre, hvor stakkels ukrainerne søger tilflugt, så er det her jo en mega luksusudgave, siger Janne Eberhardt. Men det er jo ikke et beskyttelsesrum, så er det ikke bare lidt en falsk tryghed? - Nej, det synes jeg bestemt ikke. Vi kan se, den er brugbar til både madvarer og andet. Så er der vel ikke noget forgjort i, at vi som mennesker kan beskytte os selv? Virksomhed oplever stor efterspørgsel Og det er de ikke alene om, at synes. Den seneste tid har virksomheden Vinorage i Brovst fået flere henvendelser fra nordjyder, der vil vide, om en vinkælder kan bruges som beskyttelsesrum. -	Jeg blev noget forbløffet den første gang, der var en, der ringede og spurgte. Der var jeg lidt mundlam, siger Rasmus Glindvad Kristensen, der er stifter og medejer af Vinorage. Derfor har virksomheden undersøgt sagen. Og ifølge dem kan deres vinkældre være et fint alternativ, hvis man ikke har et beskyttelsesrum i nærheden. Men en vinkælder er vel ikke lige så sikkert som et rigtigt beskyttelsesrum? - Det er jo klart, at de vinkældre, vi går og producerer i dag, der har vi jo ikke tænkt over at skulle lave dem som et beskyttelsesrum. Men det er mere sikkert at gemme sig i en vinkælder end under sit spisebord, som man ellers bliver anbefalet i tilfælde af, at der skulle springe en bombe, siger vinkælderproducenten. Kommuner tæller beskyttelsesrum Også de nordjyske kommuner er siden krigen i Ukraine brød ud begyndt at kortlægge antallet af beskyttelsesrum i Nordjylland. Det gør de for at få et overblik, hvis der skulle opstå en situation, hvor de igen skal bruges. -	Det er frygteligt, hvad der foregår i Ukraine, men der er ikke en skærpet situation i Danmark lige nu. Så vi skal ikke piske en stemning op omkring det, siger Jakob Bisgaard, der er vicedirektør i Klima og Miljø i Aalborg Kommune. Det handler om tryghed På hylderne i vinkælderen i Tranum står også batterier, vand og sågar et spejder-wc klar, hvis familien skulle blive nødt til at søge beskyttelse. -	Vi har regnet ud, at der lige er plads til, at vi alle fire kan sove hernede, siger Janne Eberhardt. For familien handler det heller ikke om at puste til ilden og skabe frygt. Tværtimod handler det om at kunne føle sig mere tryg. -	Det skal jo heller ikke være et skrækobjekt for vores to børn, at vi sætter nogle ting herned. Men jeg synes, at det her giver os mulighed for at nyde vinkælderen i mere end den ene forstand, siger hun.

Opsummering:
Krigen i Ukraine har fået flere nordjyder til at gøre deres vinkælder klar som beskyttelsesrum.